東華馬上懷寄清凉和公兼簡社中王拙居士
作者：賀鑄
朝代：宋

paragraphs: 雞鳴紞五鼓，驅馬東華路。
月落潮上時，雲披日生處。
搖搖漁艇子，挂席淩江去。
送目思悠悠，橫槊聊一賦。
鴻雁南飛江北流，亭亭雙塔是昇州。
前朝物色今何見，白鷺平沙接石頭。
石頭城上清凉國，中有彌天大比丘。
右軍遠孫傲時者，巾鉢久從蓮社遊。
吾亦明年及瓜代，一庵見寄外何求。